ยูโอบี ออกทริกเกอร์หุ้นไทย หวังกำไร 6%
บลจ.ยูโอบีเปิดขายกองทุน"ไทย ทริกเกอร์ 3% พลัส 3% (9)" ตั้งเป้าผลตอบแทน 6%
29 ต.ค. 2557

บลจ.ยูโอบีเปิดขายกองทุน"ไทย ทริกเกอร์ 3% พลัส 3% (9)" ตั้งเป้าผลตอบแทน 6% 
น.ส.ณัชชา สุนทรธาราวงศ์ กรรมการผู้จัดการ สายพัฒนาธุรกิจ บริษัทหลักทรัพย์จัดการกองทุน (บลจ.) ยูโอบี (ประเทศไทย) กล่าวว่า บริษัทเปิดขายกองทุนเปิด ไทย ทริกเกอร์ 3% พลัส 3% (9) ระหว่างวันที่ 29-31 ต.ค. 2557 เน้นลงทุนในตลาดหุ้นไทย โดยตั้งเป้าหมายผลตอบแทนรวม 6% แบ่งจ่าย 2 ครั้ง ครั้งละ 3%
"ในช่วงที่ผ่านมา ตลาดหุ้นไทยได้ปรับตัวลดลงจากความกังวลต่อเศรษฐกิจโลก โดย บลจ.ยูโอบี (ประเทศไทย) ยังเชื่อว่าเศรษฐกิจไทยยังคงมีปัจจัยสนับสนุนหลักจากนโยบายกระตุ้นเศรษฐกิจจากภาครัฐที่ต่อเนื่องไปจนถึงปี 2558 ซึ่งจะส่งผลดีต่อภาพรวมในระยะกลางถึงยาว นอกจากนี้มูลค่าหุ้นไทยยังอยู่ในระดับที่เหมาะสม จึงเป็นโอกาสที่จะเข้าลงทุนในตลาดหุ้นไทยในขณะนี้” น.ส.ณัชชา กล่าว
ทั้งนี้ บลจ.ยูโอบี (ประเทศไทย) ประเมินว่า ปี 2558 เศรษฐกิจไทยจะขยายตัว 4.8% เทียบกับ 1.5% ในปีนี้ โดยคาดการณ์กำไรต่อหุ้นของบริษัทจดทะเบียน ในปี 2558 จะเพิ่มขึ้น 15-20% และราคาต่อกำไร (พี/อี) อยู่ที่ 14-15 เท่า ถือว่าเป็นระดับที่เหมาะสมและอยู่ในระดับที่ต่ำกว่าหุ้นในภูมิภาคเดียวกัน เช่น อินโดนีเซียและฟิลิปปินส์ จึงเป็นโอกาสทำให้มีเงินลงทุนจากต่างประเทศเข้าลงทุนในหุ้นไทยอย่างต่อเนื่อง